Laššáková, Jana, poslankyňa NR SR (2011-07-12):
Ďakujem pekne za slovo. Vážený pán predsedajúci, pani ministerka, kolegyne, kolegovia, vidím, že každý už je unavený z dnešného dňa, ale ja len skutočne krátko by som sa chcela vyjadriť k predloženému návrhu zákona o konkurze a reštrukturalizácii. Jedná sa o rozsiahlu novelu zákona, ktorá má až 120 novelizačných bodov, plus novelizuje aj ďalšie zákony. Chcem povedať, a ako to aj pani ministerka uviedla, chcem to potvrdiť, že zákon o konkurze a vyrovnaní, pokiaľ by naozaj dobre fungoval a všetky inštitúty v procese konkurzného konania dobre fungovali, bol by účinným nástrojom na oživenie ekonomiky tak, ako je to všade inde vo svete. Pozrela som si pripomienkové konanie, ktoré bolo a predchádzalo tomuto vládnemu návrhu zákona, s tým, že celkovo bolo vyše dvesto pripomienok, dvestodvadsaťpäť, z čoho bolo akceptovaných stodvadsaťpäť pripomienok. Ja na rozdiel od pani ministerky nezdieľam nejakú radosť z toho, že návrh zákona v praxi prinesie také očakávané výsledky, ako to tu bolo prezentované. A chcem povedať, že odkedy som v Národnej rade, od roku 2002 spravodajcujem všetky novely zákona o konkurze a vyrovnaní a v každom prípade predkladatelia predkladali novelu zákona so snahou spružniť, zefektívniť a zrýchliť toto konanie. Z pripomienok, ktoré orgány, ktoré pripomienkujú návrh zákona, bolo a dosť jednoznačne vyplývalo, a keď som si zákon pozrela, myslím si, že dá sa s tým stotožniť, že v mnohých prípadoch sa zvyšuje administrácia, a to či už pri podávaní návrhu na konkurz zo strany veriteľa, kde sa vyžaduje, aby boli doložené určité doklady, či pri prihláškach, ale aj v ďalších iných prípadoch. Takisto si myslím, že predĺžením lehôt, napríklad na podanie žaloby, ktorou sa odporuje právnemu úkonu, ktorú podáva správca, nevidím dôvod, prečo by mala byť lehota doteraz polročná predĺžená až na ročnú lehotu. Ja viem, že konkurzy v praxi sú malé konkurzy, kde je len niekoľko veriteľov, sú veľké konkurzy, ale v každom prípade mne sa tá polročná lehota zdala úplne primeraná a ja som aspoň v praxi nezaznamenala, že by bol s takouto lehotou problém. Je to naozaj špecifický zákon. Myslím si, že zaujíma iba ľudí, ktorí s tým pracujú, to znamená správcov konkurzných podstát, ale musím povedať, že aj podnikateľskú sféru, pretože je dôležité, či sa konkurz ukončí rýchle alebo či sa konkurzné konanie bude naťahovať. Nemyslím si, že predkladateľ vychytal všetky nejaké brzdiace páky na to, aby sa zabránilo možno zneužívaniam návrhu na konkurz, a nie som si celkom istá ani potom, aj keď treba uvítať, že je možné doručiť prihlášku správcovi konkurznej podstaty aj po 45-dňovej lehote, nie som si celkom istá, a bude treba sa nad tým zamyslieť, aby sme vylúčili, aby sa nedávali rôzne špekulatívne prihlášky, keďže táto prihláška nepodlieha prieskumnému konaniu. Takisto aj ten, kto takúto prihlášku podá, nemá hlasovacie právo a jeho pohľadávka sa uspokojuje až celkom nakoniec, keď ešte po uspokojení všetkých veriteľov sa nejaké finančné prostriedky zvýšia. Myslím si, že na ústavnoprávnom výbore bude priestor na to, aby sme sa týmito vecami zaoberali a aby sme našli také riešenie, aby konkurz nebol u nás traumou pre podnikateľov, ale aby bolo nájdené rýchle a účinné riešenie. A ja by som vás ešte chcela poprosiť, pani ministerka, zachytila som v médiách informáciu o tom, koľko súdy riešili konkurzných konaní od roku tuším 2006, 2007, 2008 až doteraz. Možno by bolo veľmi dobré, keby ste nám spravili taký prehľad, aký je stav v konkurzných konaniach, odkedy je účinný zákon o konkurze, teda sa mi zdá od roku deväťdesiat, od roku deväťdesiatjedna alebo deväťdesiatpäť, nie som si istá. Pretože, a to vidím tiež ako dosť veľký problém, že sa novelizujú zákony, že v praxi existuje niekoľko typov prihlášok, niekoľko stupňov, ako sa zaraďujú prihlášky z hľadiska ich uspokojenia do skupín, štvrtá skupina, piata skupina, tretia skupina. Možno by bolo naozaj pre prax užitočné, aby sa aj v týchto, hlavne v starých konkurzoch, aby sa urobil poriadok a aby sa tieto veci proste čo najskôr odbúrali. Lebo ja poznám ešte aj prípady, keď konkurzné konania nie sú ukončené ani z roku deväťdesiatpäť. A to už je naozaj myslím si, že smutné. Už dávno tá firma, možno ani nikto o nej nevie a zbytočne sú súdy zahltené. Možno by bolo dobré spraviť taký nejaký generálny poriadok aj v týchto starých konkurzoch. Ďakujem pekne za pozornosť.